Vliegtuig skeur middeldeur tydens noodlanding buite Windhoek - Ongelukke - Republikein
Thursday, January 13th, 21:19:07
15 November 2021 | Ongelukke
Ronelle Rademeyer - Die Sling 4-opleidingvliegtuig waarmee 'n vroulike vlieginstrukteur en die leerling-instrukteur vir wie sy opleiding gegee het vanmiddag buite Windhoek 'n noodlanding moes uitvoer, het in die proses middeldeur geskeur.
Die twee insittendes, beide in hul twintigs, is nie ernstig beseer nie.
Mnr. Oskar Plichta, ondersoeker by die direktoraat vir vliegtuigongeluk- en voorvalondersoeke in die ministerie van werke en vervoer, sê die eenmotorige vliegtuig het noord van Katutura enjinstaking beleef en hulle moes 'n noodlanding op 'n ongeskikte terrein uitvoer. Die stert-gedeelte van die vliegtuig het in die proses losgeskeur van die romp.
Hy sê die opleidingsvliegtuig het net ná tweeuur Maandagmiddag by Eros-lughawe opgestyg en hulle was onderweg na die algemene vlieggebied noord van die stad toe die enjin gaan staan het.